બુધવારે ઉત્તરપ્રદેશના રાયબરેલીમાં એનટીપીસીમાં થયેલ દુર્ઘટના બાદ કોંગ્રેસ ઉપાધ્યક્ષ રાહુલ ગાંધીની ત્રણ દિવસીય ગુજરાત નવસર્જન યાત્રામાં ભંગ પડ્યો હતો. રાહુલ ગાંધી પીડિતોની મુલાકાત કરવા માટે તાત્કાલિક રાયબરેલી જવા ઉપડી ગયા હતા અને તેમની ગેરહાજરીમાં કોંગ્રેસના ચૂંટણી પ્રભારી અશોક ગેહલત અને અન્ય નેતાઓએ નવસર્જન યાત્રા આગળ વધારી હતી. ગુરૂવારે સાંજે જો કે તેઓ ગુજરાત પરત ફર્યા હતા અને નાના પોંઢા ખાતે સભા સંબોધી હતી. ત્યાર બાદ શુક્રવારે સવારે પારડી, વલસાડ ખાતેથી નવસર્જન યાત્રા શરૂ કરી હતી અને અહીં જનસભાનું સંબોધન કર્યું હતું.